РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

13 Број 06-2/180-12

21. септембар 2012. године

Б е о г р а д

 З А П И С Н И К

ТРЕЋЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО И ВОДОПРИВРЕДУ, ОДРЖАНЕ 21. СЕПТЕМБРА 2012. ГОДИНЕ

 Седница је почела у 15,15 часова.

 Седници је председавао Душан Петровић, председник Одбора.

 Седници су присуствовали чланови Одбора: Ото Кишмартон, Велимир Станојевић, Чедомир Протић, као и Саша Максимовић, Љубан Панић, Небојша Зеленовић и Весна Јовицки, заменици чланова.

 Поред чланова и заменика чланова Одбора, седници су присуствовали: испред Министарства пољопривреде, шумарства и водопривреде: Дејан Крњајић, државни секретар и Ружица Трипић, начелник Одељења за нормативу.

 Једногласно је усвојен следећи

Д н е в н и р е д

 1. Разматрање поднетих амандмана на Предлог закона о изменама Закона о водама;

 2. Разматрање поднетих амандмана на Предлог закона о изменама Закона о шумама;

 3. Разматрање поднетих амандмана на Предлог закона о изменама Закона о вину, и

 4. Разно.

 Пре разматрања појединих тачака дневног реда Одбор је једногласно прихватио записник 2. седнице Одбора, одржане 18. септембра 2012. године, у тексту у коме је и предложен.

I

 Одбор је, у складу са чланом 164. став 1. Пословника Народне скупштине, размотрио поднети Амандман на Предлог закона о изменама Закона о водама и, већином гласова (пет против, три уздржана) одлучио да предложи Народној скупштини **да одбије** Амандман на члан 1, који је поднео народни посланик Иван Карић.

II

 Душан Петровић је образложио разлоге подношења амандмана на Предлог закона о изменама Закона о шумама истакавши: да предлаже да се не укине парафискални приход, већ да се смањи са 0,025% на 0,015%, како се не би смањио интезите радова за унапређење квалитета и заштите шума, што је предвиђено Просторним планом Републике Србије, изградња нових шумских путева и противпожарних пруга у циљу спречавања нових шумских пожара.

 Пошто се нико није јавио за реч, Одбор је, већином гласова (три за, пет против) одлучио да предложи Народној скупштини **да одбије** поднете амандмане на чл. 1, 2, 3, 4. и 5, који је поднео народни посланик Душан Петровић.

III

 Пошто се нико није јавио за реч Одбор је, у складу са чланом 164. став 1. Пословника Народне скупштине, једногласно одлучио да предложи Народној скупштини **да прихвати** Амандман на члан 1, који је поднела народни посланик Олгица Батић.

 За известиоца Одбора, по свим тачкама дневног реда, одређен је Душан Петровић, председник Одбора.

IV

 Под тачком – Разно, предсеник је обавестио чланове Одбора да је у оквиру парламентарне димензије кипарског председавања Савета ЕУ у другој половини 2012. године, добио позив да учествује на Конференцији председника одбора за пољопривреду, која ће се одржати 11. и 12. новембра у Никозији. Предложио је да се у току наредне недеље договори ко ће присуствовати Конференцији у Никозији 11. и 12. новембра 2012. године, испред Одбора за пољопривреду, шумарства и водопривреду, имајући у виду да је спречен да истој присуствује, као председник Одбора, због већ раније планираних обавеза у току новембра.

 Пошто других питања и предлога није било, седница је завршена у 15,40 часова.

СЕКРЕТАР ПРЕДСЕДНИК

Добрица Зечевић Душан Петровић